b'\n_START_ARTICLE_\nKantoaalto\n_START_PARAGRAPH_\nKantoaalto on vakiotaajuinen ja vakioamplitudinen jaksollinen signaali, jota moduloituna k\xc3\xa4ytet\xc3\xa4\xc3\xa4n kuljettamaan informaatiota siirtotien yli. Siirrett\xc3\xa4v\xc3\xa4n informaation sis\xc3\xa4lt\xc3\xa4v\xc3\xa4 modulointisignaali on yleens\xc3\xa4 taajuudeltaan matalampi kuin kantoaalto. Kantoaallon taajuus ja voimakkuus valitaan niin, ett\xc3\xa4 l\xc3\xa4hetteen etenemisominaisuudet siirtotiell\xc3\xa4 soveltuvat tarkoitetun signaalin siirtoon. Kantoaalto tuotetaan oskillaattorilla._NEWLINE_Esimerkiksi yleisradiol\xc3\xa4hetyksiss\xc3\xa4 audiotaajuinen ohjelmasignaali moduloi radiotaajuista kantoaaltoa, joka kuljettaa l\xc3\xa4hetteen radiovastaanottimiin. Radioaseman taajuus on sen l\xc3\xa4hett\xc3\xa4m\xc3\xa4n kantoaallon perustaajuus. Modulaation vaikutuksesta l\xc3\xa4hetteen spektri sis\xc3\xa4lt\xc3\xa4\xc3\xa4 kantoaallon lis\xc3\xa4ksi my\xc3\xb6s modulaation tuloksena syntyneet sivukaistat, jotka sijaitsevat kantoaallon taajuuden ymp\xc3\xa4rill\xc3\xa4. Samalla alueella toimivat radioasemat l\xc3\xa4hett\xc3\xa4v\xc3\xa4t kukin eri taajuudella, jotta niiden signaalit voidaan helposti erottaa toisistaan vastaanottimessa._NEWLINE_Modulointi tapahtuu esimerkiksi kantoaallon amplitudin vaihtelulla (AM-asemat) tai taajuudenvaihtelulla (FM-asemat). On olemassa my\xc3\xb6s modulointitapoja (SSB, DSB-SC), joissa l\xc3\xa4hetteen spektrist\xc3\xa4 poistetaan alkuper\xc3\xa4inen kantoaalto ja l\xc3\xa4hetet\xc3\xa4\xc3\xa4n ainoastaan modulaation tuloksena syntyneet sivukaistat. T\xc3\xa4ll\xc3\xb6in vastaanottimen tulee generoida kantoaalto uudelleen. Digitaalisessa tiedonsiirrossa k\xc3\xa4ytet\xc3\xa4\xc3\xa4n yleisesti QAM-tekniikkaa kantoaallon modulointiin._NEWLINE_Vastaanottimessa ohjelmasignaali erotetaan kantoaallosta eli ilmaistaan. Yksinkertainen, radiotekniikan alkuaikana k\xc3\xa4ytetty AM-ilmaisin oli kidekoneessa k\xc3\xa4ytetty kidediodi.'